《灵岩上方》
宋代·周弼

嵯峨楼观青山头，昔曾避暑离宫游。吴王旌旆堕冥漠，至今古宫涵清秋。

谁听白纻歌声接，细扑飞尘石榴叶。银烛吹灰别泪残，夜半虚廊响行屧。

美人何处凝娇魂，五色定化蝴蝶翻。几人深闺有馀怨，当昼巨栎号惊猿。

千年惟见春风在，绿草虽存颜色改。寂寞栏干绕断肠，满径寒香不堪采。

朝云为我光徘徊，须臾径入姑苏台。遗踪灭迹竟难望，叶落空林归鸟哀。

作者简介：周弼（一一九四--一二五五），字伯弜，（又作伯弼，正卿），汝阳（今河南汝南）人，祖籍汶阳（今山东汶上）。周文璞之子。与李龏同庚同里。诗书画皆工，尤擅画墨竹。宁宗嘉定间进士（《江湖后集》卷一小传）。曾任江夏令。十七年（1224）即解官（本集卷二《甲申解官归故居有以书相问者》）。以后仍漫游东南各地，是否复官不详。卒于理宗宝佑三年（1255）。